b'\n_START_ARTICLE_\nNero-julistus\n_START_PARAGRAPH_\nNero-julistus (saks. Nerobefehl) oli Adolf Hitlerin 19. maaliskuuta 1945 antama k\xc3\xa4sky, jonka mukaan oli tuhottava kaikki Saksan rakentamat sotateollisuudelle tarkoitetut rakennukset ja muut t\xc3\xa4rke\xc3\xa4t kohteet, jotka olivat mahdollisesti j\xc3\xa4\xc3\xa4m\xc3\xa4ss\xc3\xa4 liittoutuneiden haltuun._NEWLINE_Julistuksen virallinen nimi oli Tuhoamis\xc2\xadk\xc3\xa4sky valtakunnan alueella (saks. Befehl betreffend Zerst\xc3\xb6rungsma\xc3\x9fnahmen im Reichsgebiet), ja se tultiin paremmin tuntemaan  Nero-julistuksena Rooman keisari Neron mukaan, jonka v\xc3\xa4itettiin j\xc3\xa4rjest\xc3\xa4neen Rooman palon 64.\n_START_SECTION_\nTausta\n_START_PARAGRAPH_\nVuonna 1945 Hitlerin unelma natsien hallitsemasta Euroopasta oli murentunut. Liittoutuneet eteniv\xc3\xa4t kahdella rintamalla kohti Saksaa. T\xc3\xa4st\xc3\xa4 huolimatta Hitler ei ollut halukas my\xc3\xb6nt\xc3\xa4m\xc3\xa4\xc3\xa4n tappiota ja alistumaan ehdottomaan antautumiseen._NEWLINE_T\xc3\xa4m\xc3\xa4 ei ollut ensimm\xc3\xa4inen kerta, kun Hitler oli m\xc3\xa4\xc3\xa4r\xc3\xa4nnyt rakennusten ja infra\xc2\xadstruktuurin t\xc3\xa4ydellist\xc3\xa4 tuhoamista, vaan jo Pariisin vapautuksen aikaan h\xc3\xa4n oli m\xc3\xa4\xc3\xa4r\xc3\xa4nnyt kaikkien t\xc3\xa4rkeimpien muistomerkkien ja niiden ymp\xc3\xa4rist\xc3\xb6n kuten Eiffel-tornin ja t\xc3\xa4rkeimpien rautatie\xc2\xadasemien viritt\xc3\xa4mist\xc3\xa4 pommeilla. Sotilaskuvern\xc3\xb6\xc3\xb6ri Dietrich von Choltitz oli saanut m\xc3\xa4\xc3\xa4r\xc3\xa4yksen r\xc3\xa4j\xc3\xa4ytt\xc3\xa4\xc3\xa4 n\xc3\xa4m\xc3\xa4 pommit, kun liittoutuneet olisivat edenneet kaupunkiin, ja n\xc3\xa4in aiheuttaa kaupungissa t\xc3\xa4ydellisen sekasorron. Kaikesta huolimatta Von Choltitz ei toteuttanut m\xc3\xa4\xc3\xa4r\xc3\xa4yst\xc3\xa4 ja antautui liittoutuneille. My\xc3\xb6hemmin tajuttuaan, ett\xc3\xa4 Hitler oli t\xc3\xa4ysin j\xc3\xa4rjiss\xc3\xa4\xc3\xa4n, h\xc3\xa4n joutui perustelemaan p\xc3\xa4\xc3\xa4t\xc3\xb6st\xc3\xa4\xc3\xa4n j\xc3\xa4tt\xc3\xa4\xc3\xa4 k\xc3\xa4sky toteuttamatta.\n_START_SECTION_\nJulistus\n_START_PARAGRAPH_\nKeskeisin osa julistusta:_NEWLINE_\xc2\xbbOlisi virhe kuvitella ett\xc3\xa4 liikenn\xc3\xb6inti- ja viestint\xc3\xa4asemia, tehdasrakennuksia ja elintarvikevarastoja, joita ei ole tuhottu tai jotka ovat vain v\xc3\xa4liaikaisesti poistettu k\xc3\xa4yt\xc3\xb6st\xc3\xa4, voitaisiin k\xc3\xa4ytt\xc3\xa4\xc3\xa4 meid\xc3\xa4n itsemme hyv\xc3\xa4ksi tilanteessa, jossa j\xc3\xa4lleenrakennus valloitetuilla alueilla on alkanut. Vihollinen ei tule j\xc3\xa4tt\xc3\xa4m\xc3\xa4\xc3\xa4n meille muuta kuin palaneen maan vet\xc3\xa4ytyess\xc3\xa4\xc3\xa4n, n\xc3\xa4ytt\xc3\xa4m\xc3\xa4tt\xc3\xa4 pienint\xc3\xa4k\xc3\xa4\xc3\xa4n armoa v\xc3\xa4est\xc3\xb6lle. T\xc3\xa4m\xc3\xa4n vuoksi m\xc3\xa4\xc3\xa4r\xc3\xa4\xc3\xa4n:_NEWLINE_1) Kaikki sotilaalliset liikenn\xc3\xb6inti- ja viestint\xc3\xa4asemat, tehdas\xc2\xadalueet ja elintarvikevarastot, niin kuin my\xc3\xb6s muut arvokkaat kohteet Valtakunnan alueella, joita vihollinen voisi k\xc3\xa4ytt\xc3\xa4\xc3\xa4 v\xc3\xa4litt\xc3\xb6m\xc3\xa4sti tai l\xc3\xa4hi\xc2\xadtulevaisuudessa sodan kulussa, on tuhottava.\xc2\xbb\n_START_SECTION_\nToimeenpano\n_START_PARAGRAPH_\nJulistus oli turha, ja siit\xc3\xa4 vastannut varusteluministeri Albert Speer menetti sen johdosta uskonsa Hitleriin._NEWLINE_Kuten von Cholitz useita kuukausia aiemmin, Speer j\xc3\xa4tti tietoisesti noudattamatta k\xc3\xa4sky\xc3\xa4. Saatuaan k\xc3\xa4skyn noudattaa julistusta, sen sijaan ett\xc3\xa4 h\xc3\xa4n olisi toteuttanut sen, h\xc3\xa4n koetti saada kenraalit ja muut k\xc3\xa4skyn saaneet vakuuttuneiksi siit\xc3\xa4, ett\xc3\xa4 se oli j\xc3\xa4tett\xc3\xa4v\xc3\xa4 toteuttamatta. Hitler pysyi t\xc3\xa4st\xc3\xa4 niskoittelusta tiet\xc3\xa4m\xc3\xa4tt\xc3\xb6m\xc3\xa4n\xc3\xa4 aina siihen asti, kunnes Speer paljasti sen itse Berliinin bunkkerissa aivan sodan lopussa. Kuultuaan tunnustuksen Hitler oli suunniltaan, muttei siin\xc3\xa4 vaiheessa sotaa voinut mitenk\xc3\xa4\xc3\xa4n en\xc3\xa4\xc3\xa4 vaikuttaa asiaan._NEWLINE_30. huhtikuuta 1945, 42 p\xc3\xa4iv\xc3\xa4\xc3\xa4 k\xc3\xa4skyn annon j\xc3\xa4lkeen, Hitler teki itsemurhan.'